KIRJALLINEN KYSYMYS E-0529/02 esittäjä(t): Charles Tannock (PPE-DE) komissiolle. Euroopan unionin rahoitustukeen liittyvät ehdot.



Virallinen lehti nro 277 E , 14/11/2002 s. 0058 - 0058



KIRJALLINEN KYSYMYS E-0529/02 esittäjä(t): Charles Tannock (PPE-DE) komissiolle (25. helmikuuta 2002) Aihe: Euroopan unionin rahoitustukeen liittyvät ehdot Komissaari Patten on ilmaissut huolensa seurauksista, joita EU:n rahoitustuen saajavaltioille aiheutuu tuen käyttämiskohteiden ehdoista. Mitkä ovat kehitysmaille aiheutuvat kustannukset, jotka perustuvat vaatimukseen, että rahoitustuki on käytettävä EU:n sisällä? Onko joidenkin jäsenvaltioiden vaatimus siitä, että ostot voidaan suorittaa vain näissä valtioissa, oikea? Jos vastaus on myönteinen, miten tämä asia on yhdenmukainen EU:n omien kilpailupolitiikkaa koskevien vaatimusten kanssa? Poul Nielsonin komission puolesta antama vastaus (18. huhtikuuta 2002) Maailmanpankin arvioiden mukaan kahdenvälisen avun ehtojen poistaminen voisi lisätä avun tehokkuutta jopa 25 prosentilla. Vaikutus yhteisön apuun olisi vähäisempi, koska komissio järjestää apuun liittyvistä hankinnoista jo nykyisin tarjouspyynnöt 15 jäsenvaltiossa, ja unionin kehitysmaiden kanssa tekemissä puitesopimuksissa on jo ennakoitu näitä mahdollisuuksia avaamalla yhteisön toteuttamaan yhteistyöhön liittyvät julkiset hankinnat edunsaajamaiden tarjoajille. Huolimatta siitä, että OECD:n kehitysapukomitean suositukset kattavat valitettavasti vain kaksi prosenttia kaikesta julkisesta kehitysavusta, komissio on sitoutunut panemaan suositukset täytäntöön. Itse asiassa komission toimintalinja menee näitä suosituksia pidemmälle, sillä se kattaa kaikki kehitysmaat ja sisältää myös elintarvikeavun ja teknisen avun. Komissio on käynnistänyt vaiheittaisen lähestymistavan, joka perustuu kumppanuuteen ja alueelliseen yhdentymiseen. Tällä prosessilla pyritään avaamaan EU:n yhteistyö aluksi kaikille kehitysmaille alueelliselta pohjalta, toisessa vaiheessa kaikille kehitysmaille ja kolmanneksi kaikille maille, muut avunantajamaat mukaan luettuina, vastavuoroisuuden pohjalta. Horisontaalisia budjettikohtia avataan parhaillaan kaikille kehitysmaille. Tämän toteuttamiseksi asiaa koskevaan lainsäädäntöön ehdotetaan muutoksia. Mitä tulee joidenkin jäsenvaltioiden tapaan suhtautua omaan kahdenväliseen apuunsa, yhteisön sisämarkkinasääntöjä sovelletaan avun ehtoihin, paitsi silloin kun jäsenvaltio järjestää tarjouskilpailun edunsaajan puolesta. Julkisia hankintoja koskevien direktiivien(1) mukaan yhteisön yksilöillä pitää olla yhtäläiset mahdollisuudet osallistua unionin sisäisiin julkisiin hankintoihin ja heitä pitää kohdella niiden yhteydessä tasavertaisesti. Kehitysavun rahoittamista koskevaa kansainvälistä konferenssia varten annetuissa neuvoston päätelmissä todetaan, että jäsenvaltiot jatkavat keskusteluja kahdenvälisen avun ehtojen vähentämiseksi edelleen. (1) Neuvoston direktiivi 93/36/ETY, annettu 14. kesäkuuta 1993, julkisia tavaranhankintoja koskevien sopimustentekomenettelyjen yhteensovittamisesta, EYVL L 199, 9.8.1993. Neuvoston direktiivi 93/37/ETY, annettu 14. kesäkuuta 1993, julkisia rakennusurakoita koskevien sopimusten tekomenettelyjen yhteensovittamisesta, EYVL L 199, 9.8.1993. Neuvoston direktiivi 93/38/ETY, annettu 14. kesäkuuta 1993, vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta, EYVL L 199, 9.8.1993. Neuvoston direktiivi 92/50/ETY, annettu 18. kesäkuuta 1992, julkisia palveluhankintoja koskevien sopimusten tekomenettelyjen yhteensovittamisesta, EYVL L 209, 24.7.1992.